অতীত ঘাঁটলে দেখা যাবে, সাধারণ মধ্যবিত্ত ঘরের মেয়ে দর্শনা। মেয়ের পড়াশোনার দিকে বরাবরই বেশি গুরুত্ব দিতেন দর্শনার মা-বাবা। মধ্যবিত্ত পরিবারের মূল্যবোধ নিয়েই বেড়ে হয়ে উঠেছেন। তবে মেয়ের স্বাধীনচেতা মনোভাবে কোনওভাবেই বাধা হননি অভিভাবকরা। তাঁরা জানতেন মেয়ে ভেবে-চিন্তে কাজ করে। কাজ করে ভাবে না। তাই পড়াশোনা বা চাকরির ক্ষেত্রে দর্শনার সিদ্ধান্তকেই তাঁরা অগ্রাধিকার দিয়েছেন। পরবর্তীকালে শ্বশুরবাড়িতেও একই পরিবেশ পেয়েছেন তিনি। ভারতীয় নৌবাহিনীর কর্মী হওয়ায় প্রায়শই বদলি হতে হয়েছে তাঁর স্বামীকে। স্বামীর সঙ্গে প্রতি পাঁচ বছরে চাকরি ও শহর বদলেছেন। কিন্তু সংসার সামলাতে কোনওদিনই দর্শনাকে চাকরি ছাড়ার পরামর্শ দেননি তাঁর স্বামী। উল্টে কর্পোরেট লিডার হওয়ার জন্য বরাবরই তাঁকে উদ্বুদ্ধ করে গেছেন।